Alex Ahrendtsen (DF), 2014-06-04:
Jeg troede lige, jeg gik glip af muligheden for at stille ministeren spørgsmål, men det er først senere, vi kan få lov til det.
Det er glimrende.
Tak til ministeren, og tak til fru Merete Riisager for motiveringen.
Det er jo tydeligt, at muslimske friskoler er en kilden sag for regeringen.
Man har ofte ikke lyst til at debattere det, og det ved både Liberal Alliance og Dansk Folkeparti, fordi vi i måneder har forsøgt at få en høring om muslimske friskoler op at stå, hidtil uden held.
Formanden for udvalget, hr. Orla Hav, har bekæmpet det målrettet, regeringsflertallet vil ikke diskutere det.
Vi forstår det ganske enkelt ikke.
Vores ønske er endda temmelig fromt.
Vi vil bare gerne have mere viden om muslimske friskoler, blive klogere, så vi kan få en saglig debat baseret på fakta, men det vil man ikke give os.
Det er derfor, vi har besluttet os for at tage den her politiske diskussion om emnet her i salen.
For hvad mener regeringen om det faglige niveau på de muslimske friskoler?
Der er jo socialdemokrater, der sagtens kan finde ud af det.
F.eks. mener Lars Aslan Rasmussen, der er medlem af Borgerrepræsentationen i København, at staten ikke skal poste penge i islamiske skoler.
Han mener altså det modsatte af, hvad ministeren lige har sagt.
Han skrev sit debatindlæg sammen med Ahmed Akkari, der i sin bog »Min afsked med islamismen« afslører, hvordan de muslimske friskoler, han underviste på, gjorde, hvad de kunne, for at bekæmpe integrationen.
Akkari fortæller – og nu kommer der en hel række emner, som jeg håber man lytter til – om indoktrinering, snyd, religiøst betinget kønsopdeling, forbud mod sang, modstand mod evolutionslære, fravær af historier om jødeudryddelserne, faglighed underordnet ideologi, lærebøger fra Saudi-Arabien, skoler styret af ekstreme organisationer som Det Muslimske Broderskab og Millî Görüş, hemmelige moskeer under skolerne, friskoler som hvervekontorer til islamistmiljøer, anarki, flertalsundertrykkelse, dårlige lærere, dårligt dansk blandt eleverne, had til alle ikkemuslimer og eksamenssnyd.
Det drejer sig altså om de skoler, han selv har undervist på.
Hidtil har ministeren hårdnakket holdt fast i, at tilsynet med de muslimske friskoler er godt nok, og at der derfor ikke er nogen grund til bekymring, men også dette fejer Akkari af banen.
Lad mig citere fra bogen: I min tid på friskolerne kom konsulenterne fast på besøg to gange om året, og hver gang blev et større skuespil sat i værk.
Besøgene foregik altid i en ånd af samarbejde og tillid, og hver eneste gang slugte inspektørerne skuespillet råt.
De noterede smilende i deres skemaer, mens de betragtede glansbilledet uden så meget som et eneste kritisk og dybdeborende spørgsmål.
Flere gange hørte jeg dem sågar sige, at det var synd, at de muslimske friskoler af og til blev kritiseret, når de nu fungerede så godt.
Vi har dog også andre kilder til udfordringerne i muslimske friskoler.
Friskolebladet havde f.eks. for nylig en artikel, og det er Dansk Friskoleforening, der udgiver det blad, og de er jo meget positive over for muslimske friskoler.
Alligevel er artiklen interessant, fordi skolelederen fra den muslimske friskole Al-Salahiyah indrømmer, at muslimske forældre er meget skeptiske over for aktiviteter, der er for danske.
Skolen kender jeg jo fra min tid som byrådspolitiker i Odense.
Tidligere gik børnene kun til 6. klasse, hvorefter de måtte skifte.
Men alt dette er jo bare fornemmelser og erfaringer.
Der er intet videnskabeligt, og det er derfor, det ville være så godt med en saglig høring om muslimske friskoler, så vi kunne komme hele vejen rundt.
Vores håb er derfor, at ministeren vil støtte vort ønske om at få en høring om muslimske friskoler, så vi en gang for alle kan få fakta på bordet; for ville det ikke være skønt at blive klogere, minister?
Til slut skal jeg læse et forslag til vedtagelse op fra Liberal Alliance og Dansk Folkeparti: Forslag til vedtagelse
»Folketinget mener, at der er grund til at skærpe tilsynet med frie grundskoler, hvor der er en berettiget grund til at tro, at eleverne ikke modtager undervisning, der fagligt svarer til undervisning, som elever modtager i folkeskolen.
Folketinget konstaterer, at der tidligere har været problemer med det faglige niveau i en række muslimske friskoler, og ønsker som følge heraf en større sikkerhed for, at det faglige niveau i de muslimske friskoler afspejler kundskaber i læsning, skrivning og regning, men også kendskab til folkestyret, demokratisk kultur, litteratur, historie, ligestilling, religionskritik, biologi og rettigheder for den enkelte i et demokratisk samfund.
Folketinget ønsker fortsat, at de frie grundskoler i Danmark skal have frihed fra staten til at bedrive skole, og at et skærpet tilsyn derfor bør foretages som udvidede faglige test af de krav, der allerede er fastlagt for de frie grundskoler.«